text: Træfældning lukker indfaldsvej
  01 november 2012 kl. 09.08
  Den gamle hovedvej, som snor sig ned ad bakken fra Jelling mod Vejle lukkes lørdag og søndag. Skovarbejdere skal fælde en række træer på bakken ned mod Vejle.
  Træerne langs de tre sving på bakken ned mod Vejle centrum har længe været til gene. Hvert år er store grene faldet ned på vejen - og så sent som i august ramte en gren på 10 meter en personbil. Heldigvis uden at der skete personskade. 
  Derfor skal skovarbejdere fra Hede Danmark beskære træerne - og fælde de dårligste. 
  Arbejdet begynder lørdag morgen og varer hele weekenden. I den periode er Jellingvej spærret - fra Søvej til Chr. Winthersvej. 
  Bilisterne kan bruge de to nævnte veje (og Gammel Kongevej) til omkørsel. Men der er etableret en alternativ rute over Frederikshøjvej og Grejsdalsvej.
  